ปัจจัยใน-นอกประเทศ หนุน SET บ่ายไปต่อ
SET รีบาวด์ตามตลาดหุ้นภูมิภาค หลังสถานการณ์ดูผ่อนคลายมากขึ้น ด้านราคาน้ำมันในตลาดฟิวเจอร์ส์ปรับขึ้นหนุนหุ้นพลังงาน ส่วนแบงก์-รับเหมารับแรงหนุนจากทีมเศรษฐกิจชุดใหม่ บ่ายนี้คาดดัชนีไปต่อ โดยมีแนวรับ 1,310-1,300 ถัดไป 1,280 จุด ส่วนแนวต้าน 1,340-1,350 จุด
27 ส.ค. 2558

ข่าวหุ้นธุรกิจออนไลน์รายงาน ตลาดหุ้นไทยดัชนี SET ช่วงเช้า (27 ส.ค.) รีบาวด์ตามตลาดหุ้นภูมิภาคที่ปรับตัวขึ้นทั่วหน้า หลังสถานการณ์ค่าเงิน และ Capital Flow ผ่อนคลายลง และดัชนี VIX บ่งชี้ความกลัวของนักลงทุนปรับลงลงมาเหลือ 30% รวมถึงราคาน้ำมันในตลาดฟิวเจอร์ส์ปรับตัวขึ้นหนุนหุ้นกลุ่มพลังงาน ส่วน Domestic plays ได้แรงหนุนมาตรการภาครัฐจากทีมเศรษฐกิจชุดใหม่
นักวิเคราะห์คาดช่วงบ่าย รีบาวด์ได้ต่อเนื่อง และคาดว่าตลาดในยุโรปที่เปิดเทรดในช่วงบ่ายนี้น่าจะรีบาวด์ด้วย โดยมีแนวรับ 1,310-1,300 ถัดไป 1,280 จุด ส่วนแนวต้าน 1,340-1,350 จุด
 
น.ส.อาภาภรณ์ แสวงพรรค ผู้อำนวยการอาวุโส ฝ่ายวิจัยหลักทรัพย์ บล.ดีบีเอส วิคเคอร์ส (ประเทศไทย) เปิดเผยถึงตลาดหุ้นไทยเช้านี้รีบาวด์ตามตลาดหุ้นภูมิภาคที่ปรับตัวขึ้นทั่วหน้า เนื่องจากสถานการณ์ค่าเงิน และ Capital Flow ผ่อนคลายลง รวมทั้งดัชนี VIX ซึ่งเป็นดัชนีที่บ่งชี้ความกลัวของนักลงทุนปรับลงมาเหลือ 30% จากเมื่อ 3 วันที่แล้วที่ปรับตัวขึ้นไปสูงถึง 50% แต่ยังไม่สามารถวางใจได้ เพราะยังอยู่ในระดับสูงกว่าค่าเฉลี่ยระยะยาวที่ 25% จึงต้องระมัดระวังต่อไป
นอกจากนี้ ราคาน้ำมันในตลาดฟิวเจอร์สปรับตัวขึ้นมา ภายหลังจากที่สต็อคน้ำมันของสหรัฐที่ได้ลดลงมากกว่าคาด ซึ่งในแง่ของราคาน้ำมันที่ดีดกลับทำให้หุ้นในกลุ่มพลังงานกระเตื้องขึ้นมาได้ ส่วนหุ้นในกลุ่ม Domestic plays อย่างหุ้นในกลุ่มแบงก์ และกลุ่มรับเหมาเป็นต้น ได้รับแรงหนุนจากการลงทุนภาครัฐเริ่มดีขึ้น
ทั้งนี้ ทีมเศรษฐกิจชุดเดิมทำไว้หลายอย่างแล้วในช่วงที่ผ่านมา เพียงแต่ล่าช้าในด้านกระบวนการเท่านั้น เมื่อมีทีมเศรษฐกิจชุดใหม่เข้ามาก็สานงานต่อได้เลย ซึ่งเป็นช่วงเวลาที่คาดว่าการลงทุนใหม่จะเกิดขึ้นได้นับจากนี้เป็นต้นไป
แนวโน้มการลงทุนบ่ายนี้ ตลาดหุ้นไทยคงยังรีบาวด์ได้ต่อเนื่อง และคาดว่าตลาดในยุโรปที่เปิดเทรดในช่วงบ่ายนี้น่าจะรีบาวด์ด้วย พร้อมให้แนวรับ 1,310-1,300 ถัดไป 1,280 จุด ส่วนแนวต้าน 1,340-1,350 จุด
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า
KTB มูลค่าการซื้อขาย 1,694.76 ล้านบาท ปิดที่ 18.40 บาท เพิ่มขึ้น 0.30 บาท
SCC มูลค่าการซื้อขาย 1,420.54 ล้านบาท ปิดที่ 466.00 บาท ลดลง 0.00 บาท
PTT มูลค่าการซื้อขาย 1,204.09 ล้านบาท ปิดที่ 256.00 บาท เพิ่มขึ้น 7.00 บาท
AQ มูลค่าการซื้อขาย 976.06 ล้านบาท ปิดที่ 0.27 บาท ลดลง 0.02 บาท
JAS มูลค่าการซื้อขาย 962.38 ล้านบาท ปิดที่ 5.05 บาท ไม่เปลี่ยนแปลง
 
ที่มา: สำนักข่าวอินโฟเควสท์